b'\n_START_ARTICLE_\nDesibeli\n_START_PARAGRAPH_\nDesibeli (tunnus dB) on dimensioton yksikk\xc3\xb6, joka vertailee tehosuureiden suhteita logaritmisella asteikolla. Sit\xc3\xa4 k\xc3\xa4ytet\xc3\xa4\xc3\xa4n tavallisimmin kahden signaalin v\xc3\xa4lisen tehosuhteen ilmaisuun sek\xc3\xa4 vahvistimen tai vaimentimen vaikutuksen ilmaisemiseen. Desibeli ei kuulu SI-j\xc3\xa4rjestelm\xc3\xa4\xc3\xa4n, mutta Kansainv\xc3\xa4linen paino- ja mittakomitea on suositellut sen lis\xc3\xa4\xc3\xa4mist\xc3\xa4 j\xc3\xa4rjestelm\xc3\xa4\xc3\xa4n._NEWLINE_Siin\xc3\xa4, miss\xc3\xa4 prosentit ilmaisevat mitan suhteen vertailukohtaansa osam\xc3\xa4\xc3\xa4r\xc3\xa4n avulla,_NEWLINE_desibeli on logaritminen ja tehosuureille p\xc3\xa4tee:_NEWLINE_Alun perin Bell Telephone Laboratoryssa Yhdysvalloissa k\xc3\xa4ytettiin yksikk\xc3\xb6\xc3\xa4 TU (transmission unit), mittaamaan esimerkiksi s\xc3\xa4hk\xc3\xb6virran tai j\xc3\xa4nnitteen tehoa vertailuarvoon n\xc3\xa4hden mutta 1923 tai 1924 yksikk\xc3\xb6 nimettiin laboratorion perustajan Alexander Graham Bellin mukaan beliksi, bel\xc2\xa0(B)._NEWLINE_Koska beli oli \xe2\x80\x9dliian suuri\xe2\x80\x9d arkik\xc3\xa4ytt\xc3\xb6\xc3\xb6n, tuli sen kymmenesosasta, desibelist\xc3\xa4 (dB eli 0,1\xc2\xa0B) suositumpi.\n_START_SECTION_\nAkustiikassa\n_START_PARAGRAPH_\nAkustiikassa desibeli\xc3\xa4 k\xc3\xa4ytet\xc3\xa4\xc3\xa4n \xc3\xa4\xc3\xa4nenvoimakkuuden yksikk\xc3\xb6n\xc3\xa4 valittuun vertailuarvoon n\xc3\xa4hden._NEWLINE_Ihmisaistit ovat yleens\xc3\xa4 logaritmisia, niin kuuleminenkin. Se tarkoittaa, ett\xc3\xa4 \xc3\xa4\xc3\xa4nenpaineen kymmenkertaistuminen tuntuu aina yht\xc3\xa4 suurelta muutokselta: kasvu sadasta tuhanteen tuntuu yht\xc3\xa4 suurelta kuin kasvu kymmenest\xc3\xa4 sataan. Ihmiskorvalle logaritminen desibeliasteikko siis sopii paremmin kuin pascal-asteikko. Koska \xc3\xa4\xc3\xa4nen teho on verrannollinen \xc3\xa4\xc3\xa4nenpaineen neli\xc3\xb6\xc3\xb6n, \xc3\xa4\xc3\xa4nenpaineen kasvaminen kymmenkertaiseksi vastaa \xc3\xa4\xc3\xa4nen tehon satakertaistumista eli kahdenkymmenen desibelin (2\xc2\xa0belin) nousua. \xc3\x84\xc3\xa4nenpaineen satakertaistuminen vastaa \xc3\xa4\xc3\xa4nenvoimakkuuden 40\xc2\xa0dB kasvua ja \xc3\xa4\xc3\xa4nenpaineen tuhatkertaistuminen 60\xc2\xa0dB kasvua jne._NEWLINE_\xc3\x84\xc3\xa4nenvoimakkuuden desibelilukema ilmaisee mitatun \xc3\xa4\xc3\xa4nen tehon suhteessa valittuun vertailuarvoon, joka usein on 20\xc2\xa0\xce\xbcPa \xc3\xa4\xc3\xa4nenpainetta vastaava teho. T\xc3\xa4t\xc3\xa4 pidet\xc3\xa4\xc3\xa4n yleisen\xc3\xa4 inhimillisen\xc3\xa4 kuulokynnyksen\xc3\xa4. 20 mikropascalin paine tarkoittaa 2\xc2\xa0\xc2\xb7\xc2\xa010\xe2\x81\xbb\xe2\x81\xb5 newtonin voimaa neli\xc3\xb6metrill\xc3\xa4, mik\xc3\xa4 on suunnilleen sama kuin kahden kilon paino neli\xc3\xb6kilometrill\xc3\xa4. \xc3\x84\xc3\xa4ni on suunnilleen se, mik\xc3\xa4 l\xc3\xa4htee hyttysest\xc3\xa4, joka lent\xc3\xa4\xc3\xa4 kolmen metrin p\xc3\xa4\xc3\xa4st\xc3\xa4. Kaavaan sijoitettuna t\xc3\xa4llainen \xc3\xa4\xc3\xa4nenpaineeltaan 20\xc2\xa0\xce\xbcPa hyttysen \xc3\xa4\xc3\xa4ni on siis voimakkuudeltaan nolla desibeli\xc3\xa4._NEWLINE_Melumittauksissa k\xc3\xa4ytet\xc3\xa4\xc3\xa4n yleens\xc3\xa4 eri taajuuksia eri tavoin painottavia suodatuksia. T\xc3\xa4ll\xc3\xa4 painotuksella pyrit\xc3\xa4\xc3\xa4n kuvaamaan tarkemmin \xc3\xa4\xc3\xa4nen vaikutusta ihmiseen. Yleisin on ns. A-suodatin, jolloin melutason mittaukseen k\xc3\xa4ytet\xc3\xa4\xc3\xa4n merkint\xc3\xa4\xc3\xa4 dB\xc2\xa0(A). Toinen yleinen taajuuspainotus on C-suodatin. On esitetty, ett\xc3\xa4 pieni- eli matalataajuisen melun mittaukseen pit\xc3\xa4isi k\xc3\xa4ytt\xc3\xa4\xc3\xa4 C-taajuuspainotusta eik\xc3\xa4 A-painotusta. On oletettu, ett\xc3\xa4 C-painotettu taso antaisi paremmin \xc3\xa4\xc3\xa4nekkyytt\xc3\xa4 ja haittoja luokittelevan lukeman kuin A-painotettu taso._NEWLINE_Melutasossa jokainen kymmenen desibelin (1\xc2\xa0belin) nousu tarkoittaa \xc3\xa4\xc3\xa4nen energian kymmenkertaistumista._NEWLINE_\xc3\x84\xc3\xa4nen intensiteettimittauksissa desibelin vertailuarvona voi olla my\xc3\xb6s 1\xc2\xa0pW. T\xc3\xa4ll\xc3\xb6inkin jokainen kymmenen desibelin (= 1\xc2\xa0beli) nousu tarkoittaa \xc3\xa4\xc3\xa4nen tehon kymmenkertaistumista.\n_START_SECTION_\nElektroniikassa\n_START_PARAGRAPH_\nElektroniikassa desibeli\xc3\xa4 k\xc3\xa4ytet\xc3\xa4\xc3\xa4n yleisesti paitsi tehon my\xc3\xb6s j\xc3\xa4nnitteen ja virran suhteiden ilmoittamiseen. J\xc3\xa4nnitteit\xc3\xa4 (tai vastaavasti virtoja) verrattaessa on huomattava, ett\xc3\xa4 teho on verrannollinen j\xc3\xa4nnitteen neli\xc3\xb6\xc3\xb6n ja j\xc3\xa4nnitesuhdetta vastaavan tehosuhteen logaritmi saadaan kertomalla j\xc3\xa4nnitesuhteen logaritmi kahdella. J\xc3\xa4nnitteen (tai virran) kymmenkertaistuminen vastaa siten tehon satakertaistumista eli 20\xc2\xa0dB vahvistusta._NEWLINE_Radiotekniikassa dBm tarkoittaa desibelim\xc3\xa4\xc3\xa4r\xc3\xa4\xc3\xa4 suhteessa milliwattiin. T\xc3\xa4t\xc3\xa4 yksikk\xc3\xb6\xc3\xa4 k\xc3\xa4ytet\xc3\xa4\xc3\xa4n erityisesti ammattielektroniikassa, kuten radiopuhelimissa. Vastaanottimen herkkyys saattaa olla esim. \xe2\x88\x92105\xc2\xa0dBm. Yhden milliwatin teho on 0\xc2\xa0dBm. +30\xc2\xa0dBm teho vastaa siis 1\xc2\xa0000\xc2\xa0mW eli yhden watin tehoa. Vastaavasti dBW tarkoittaa desibelim\xc3\xa4\xc3\xa4r\xc3\xa4\xc3\xa4 suhteessa wattiin._NEWLINE_dBf tarkoittaa \xe2\x80\x99desibeli\xc3\xa4 femtowattiin verrattuna\xe2\x80\x99. Vertailukohteena on siis 10\xe2\x81\xbb\xc2\xb9\xe2\x81\xb5\xc2\xa0W teho. Ero dBm-yksikk\xc3\xb6\xc3\xb6n on \xe2\x88\x92120 desibeli\xc3\xa4. 1\xc2\xa0fW eli 0\xc2\xa0dBf on siis \xe2\x88\x92120\xc2\xa0dBm ja vastaavasti 1\xc2\xa0mW eli 0\xc2\xa0dBm on +120\xc2\xa0dBf. Yksikk\xc3\xb6\xc3\xa4 k\xc3\xa4ytet\xc3\xa4\xc3\xa4n ilmaisemaan vastaanottimen herkkyytt\xc3\xa4 viihde-elektroniikan laitteissa, esim. stereovirittimiss\xc3\xa4. Syyn\xc3\xa4 lienee se, ett\xc3\xa4 n\xc3\xa4in saadaan mainoksiin suuria positiivisia lukuja, jotka n\xc3\xa4ytt\xc3\xa4v\xc3\xa4t asiantuntemattoman asiakkaan silmiss\xc3\xa4 paremmalta kuin negatiiviset dBm-luvut. Tyypillinen virittimen herkkyys saattaa olla esim. +50\xc2\xa0dBf, kun se dBm-lukemana olisi \xe2\x88\x9270\xc2\xa0dBm._NEWLINE_dB\xce\xbcV tarkoittaa desibelim\xc3\xa4\xc3\xa4r\xc3\xa4\xc3\xa4 suhteessa mikrovolttiin. T\xc3\xa4t\xc3\xa4 k\xc3\xa4ytet\xc3\xa4\xc3\xa4n esimerkiksi yhteisantenniverkoissa ilmaisemaan antenniliittimelt\xc3\xa4 saatavaa j\xc3\xa4nnitett\xc3\xa4.'